13แบงก์ปล่อยกู้ซีพี8หมื่นล.
13 แบงก์ร่วมปล่อยกู้ซีพีบิ๊กล็อต 8.1 หมื่นล้านบาท ทุบสถิติสินเชื่อใหญ่สุดในอาเซียนปีนี้
3 ก.ค. 2558

13 แบงก์ร่วมปล่อยกู้ซีพีบิ๊กล็อต 8.1 หมื่นล้านบาท ทุบสถิติสินเชื่อใหญ่สุดในอาเซียนปีนี้
เว็บไซต์ไฟแนนซ์เอเชีย รายงานว่า เครือเจริญโภคภัณฑ์ (ซีนพี) ได้ลงนามสัญญาเงินกู้ร่วม (ซิดิเคตโลน) วงเงินถึงราว 2,400 ล้านเหรียญสหรัฐ หรือประมาณ 8.1 หมื่นล้านบาท กับธนาคารสัญชาติไทยและธนาคารต่างชาติหลายแห่ง ซึ่งนับเป็นการปล่อยสินเชื่อร่วมครั้งใหญ่ที่สุดภายในกลุ่มประเทศอาเซียนของในปี 2015 นี้
รายงานระบุว่า การปล่อยสินเชื่อซินดิเคตโลนครั้งนี้ มีธนาคารไทยพาณิชย์และธนาคารกรุงไทย เป็นนายทะเบียนร่วม โดยแบ่งเงินออกเป็น 4 งวดหลักๆ คือ วงเงิน 529 ล้านเหรียญสหรัฐ 2 ครั้ง และวงเงิน 636 ล้านเหรียญสหรัฐ อีก 2 ครั้ง ซึ่งมีเป้าหมายเพื่อรีไฟแนนซ์เงินกู้เดิมและเพิ่มสนับสนุนการลงทุนใหม่ๆ ของเครือซีพี
ทั้งนี้ ธนาคารซีไอเอ็มบี ไทย และบริษัทหลักทรัพย์ เมย์แบงก์ กิมเอ็ง จะทำหน้าที่เป็นผู้จัดการวงเงินสินเชื่อร่วม โดยมีธนาคารไทยและธนาคารต่างชาติร่วมกันปล่อยสินเชื่อด้วยกันหลายแห่ง อาทิ ธนาคารกรุงศรีอยุธยา ธนาคารออมสิน ธนาคารธนชาต ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ธนาคารไอซีบีซี ธนาคารมิซูโฮ ธนาคารราโบแบงก์ และธนาคารยูโอบี 
รายงานระบุว่า การปล่อยสินเชื่อร่วมครั้งนี้นับเป็นครั้งที่ใหญ่ที่สุดในอาเซียนตั้งแต่มีการปล่อยในปีนี้ ขณะที่ปัจจุบันการปล่อยสินเชื่อใน 10 ประเทศอาเซียนมีปริมาณลดลง 46% เมื่อเทียบปีต่อปีมาอยู่ที่ 3.43 หมื่นล้านเหรียญสหรัฐ หรือ ต่ำที่สุดนั้บตั้งแต่ปี 2010 ที่ผ่านมา 
ด้านแหล่งข่าวจากวงการธนาคารพาณิชย์ เปิดเผยว่า การปล่อยสินเชื่อซินดิเคตโลนครั้งนี้ มีธนาคารไทยเข้าร่วมทั้งหมด 8 แห่ง และมีธนาคารต่างประเทศทั้งที่มีและไม่มีสาขาในไทย อีก 5 แห่ง โดยสัดส่วนการปล่อยกู้มากกว่า 50% มีวัตถุประสงค์เพื่อรีไฟแนนซ์เงินกู้เดิม บริหารต้นทุนเงินกู้ของซีพีให้ถูกลงมา ขณะที่เงินกู้บางส่วนจะถูกนำไปใช้เป็นเงินทุนหมุนเวียน โดยการปล่อยกู้มีทั้งในรูปของสกุลเงินบาทและสกุลเงินเหรียญสหรัฐ และเพิ่งมีการตกลงเสร็จสิ้นไปเมื่อสิ้นเดือน มิ.ย.ที่ผ่านมา
สำหรับกรณีที่เลือกขอกู้เงินซินดิเคตโลนแทนที่การระดมทุนด้วยการออกหุ้นกู้นั้น เพราะถือเป็นวงเงินขนาดใหญ่ หากออกหุ้นกู้ต้องดำเนินการหลายล็อตซึ่งต้องใช้ระยะเวลาในการดำเนินการนานกว่า